הסכם שירותי מעבדה
הסכם זה למתן שירותי מעבדה (להלן: "ההסכם") נערך ונחתם במועד המפורט בנספח א' להסכם זה (להלן: "מועד התחילה") בין מוסד הטכניון למחקר ופיתוח בע"מ, אשר כתובתו בקמפוס הטכניון, חיפה, ישראל, 3200003 (להלן: "מוסד הטכניון") לבין החברה, שפרטיה מצויינים בנספח א' (להלן: "החברה"). מוסד הטכניון והחברה יכונו יחדיו: "הצדדים", ונפרד: "צד".
1. מינוי; השירותים
1.1 החברה מעוניינת בקבלת שירותים מקצועיים ממוסד הטכניון (להלן: "השירותים") אשר יינתנו על ידי חברי המעבדה של החוקר שפרטיו מצויינים בנספח א' (להלן: "החוקר"), של הטכניון – מכון טכנולוגי לישראל (להלן: "הטכניון") עבור החברה, והכל בהתאם לנספח תכולת העבודה המצורף להסכם זה כנספח א-1 (להלן: "תכולת העבודה"), כפי שיעודכן מעת לעת בהסכמת הצדדים בכתב.
תכולת העבודה תכלול, בין היתר, את תיאור התוצרים שמוסד הטכניון יעביר לחברה, לוחות הזמנים ואבני הדרך לביצוע השירותים, תיאור של החומרים, הטכנולוגיה, הציוד או המידע שהחברה תספק למוסד הטכניון בקשר לביצוע השירותים. 
החברה רשאית לבקש ביצוע שירותים נוספים, בכפוף לחתימה על נספח תכולת עבודה נוסף, ככל שיוסכם בין הצדדים, כאשר כל נספח תכולת עבודה כאמור יצורף להסכם זה וימוספר במספור עוקב (לדוגמה: נספח א-2, נספח א-3, וכו').
1.2 מוסד הטכניון מצהיר ומאשר כי יש בידיו את המקצועיות, הידע והיכולת הנדרשים לבצע את השירותים ולקיים את התחייבויותיו המפורטות כאן. מוסד הטכניון מצהיר ומאשר לחברה כי הוא, והחוקר, לא יעשו שימוש (i) בכל מידע סודי או קנייני השייך לצד שלישי כלשהו, או (ii) בכל מידע אשר נאסר לעשות בו שימוש או לחשוף מכוח התחייבות חוזית (כדוגמת הסכמי סודיות) או מכוח דין, במסגרת ביצוע השירותים.
1.3 מוסד הטכניון מצהיר ומאשר כי ביצוע ההסכם וקיום תנאיו על ידו לא יהוו הפרה של כל הסכם או התחייבות אחרת החלים עליו, לרבות, ומבלי לגרוע מכלליות האמור, התחייבות לסודיות או אי תחרות, ואינם טעונים קבלת אישור של כל אדם או יישות אשר לא התקבל על ידי מוסד הטכניון. 
1.4 מוסד הטכניון מצהיר ומאשר כי (i) הוא יבצע את התחייבויותיו בהתאם לכל דין רלוונטי, וכי (ii) יש בידיו כל ההיתרים, הרישיונות והאישורים הנדרשים לצורך ביצוע השירותים בהתאם להוראות הסכם זה.
1.5 יובהר כי השירותים שיינתנו לחברה אינם בבלעדיות, ומבלי לגרוע מהאמור בסעיפים 2.2 ו-6 בהסכם זה, אין באמור בהסכם זה כדי למנוע ממוסד הטכניון לספק שירותים זהים ו/או דומים לצדדים שלישיים, בכפוף להתחייבויות הסודיות החלות עליו לפי הסכם זה.
2. אספקה ושימוש בחומרים של החברה
2.1 החברה תספק לחוקר, על חשבונה, את כל החומרים, התרכובות, והמידע הנדרשים (להלן: "חומרי החברה"), במועד ובכמות הנדרשים לצורך ביצוע השירותים, כמפורט בנספח תכולת העבודה המסומן נספח א-1. 
2.2 מוסד הטכניון (לרבות החוקר וצוות המעבדה) ישתמשו בחומרי החברה לביצוע השירותים בלבד. מוסד הטכניון, החוקר ומי מטעמם ימנעו מהנדוס לאחור או פירוק של חומרי החברה, למעט ככל שהדבר נדרש לצורך ביצוע השירותים. 
2.3 החברה תסמן את חומריה ותספק למוסד הטכניון את ההוראות הנוגעות לטיפול בהם, לרבות, מבלי לגרוע מכלליות האמור, הוראות בטיחות, אחסון, טיפול בחומרים מסוכנים (לרבות חומרים ביולוגיים או חומרים העלולים להוות סיכון לבני אדם או לבעלי חיים) והוראות סילוק. 
החברה תישא באחריות לכל נזק שייגרם למוסד הטכניון עקב הסתמכותו על ההוראות כאמור, למעט במקרה של רשלנות רבתי או זדון מצד מוסד הטכניון.
2.4 החברה מצהירה כי בידיה כל הזכויות, ההיתרים, האישורים והרישיונות הנדרשים על פי דין להחזיק בחומריה ולהעבירם למוסד הטכניון לצורך ביצוע השירותים בהתאם להסכם זה.
2.5 בסיום ההסכם או עם השלמת השירותים, לפי המוקדם, ישמיד מוסד הטכניון את כל חומרי החברה המצויים ברשותו. לבקשת החברה, שתימסר מראש ובכפוף להיתכנות מעשית, יוחזרו חומרי החברה לחברה, ובלבד שכל העלויות וההוצאות הכרוכות ישולמו על ידי החברה.
2.6 מוסד הטכניון ישתמש בחומרי החברה באופן מסודר (המתאים לשירותים), והחברה מוותרת באופן מוחלט, בלתי חוזר וללא תנאי על כל טענה, דרישה או תביעה כלפי מוסד הטכניון, הטכניון, החוקר ו/או מי מטעמו, בקשר לכל נזק, אובדן, השמדה או פגיעה שייגרמו לחומרי החברה במהלך ביצוע השירותים.
2.7 ככל שחומרי החברה כוללים מידע אישי המוגן לפי דיני הגנת הפרטיות, החברה תמסור מידע זה, ככל האפשר, באופן שאינו מזהה או עם מאפיינים מזהים מצומצמים, ובהיקף המינימלי הנדרש. החברה מצהירה כי ברשותה כל ההרשאות, ההיתרים והאישורים הדרושים לשימוש במידע כאמור לפי הסכם זה. מידע אישי כאמור ייחשב, לכל דבר ועניין, כמידע סודי של החברה.
3. ביקורי נציגי החברה
בכפוף למתן הודעה מראש ובתיאום עם החוקר, ובכפוף למסירת אישור ביטוח למוסד הטכניון בנוסח המצורף כנספח ב' להסכם זה, יהיו רשאים נציגי החברה לבקר במעבדת החוקר לצורך צפייה בביצוע השירותים. תנאי לכניסת נציגי החברה כאמור הוא כי יועברו למוסד הטכניון פרטי הזיהוי של הנציגים לצורך הנפקת אישור כניסה, והטכניון יהא רשאי לעשות שימוש במידע כאמור בקשר לביקור. במהלך הביקור יחויבו נציגי החברה לעמוד בכל דין רלוונטי וכן בכל נהלי הטכניון, לרבות הוראות בטיחות, ביטחון וקודי התנהגות החלים במקום. הביקור יתקיים על אחריותה הבלעדית של החברה, אשר תישא באחריות מלאה לכל מעשה או מחדל של מי מנציגיה בקשר עם הביקור.
החברה מוותרת באופן מוחלט, סופי, בלתי חוזר ובלתי מותנה על כל טענה, דרישה ו/או תביעה כנגד מוסד הטכניון, הטכניון, החוקר ו/או מי מחברי המעבדה, בגין כל נזק, אובדן, חבות או פגיעה שייגרמו למי מנציגי החברה במהלך הביקור. החברה מתחייבת לשפות את מוסד הטכניון בגין כל נזק שייגרם לאדם ו/או לרכוש עקב הביקור ו/או בקשר עמו, לרבות כל תביעה שתוגש בקשר לכך.

4. התמורה
4.1 בתמורה למתן השירותים, החברה תשלם למוסד הטכניון את התמורה המופרטת בנספח העבודה הרלוונטי המצורף כנספח א-1 (להלן: "התמורה"), בהתאם ללוח התשלומים המפורט בו. התמורה תשולם בתוך 30 ימים ממועד קבלת החשבונית ממוסד הטכניון.

4.2 בנוסף, החברה תשפה את מוסד הטכניון בגין הוצאות סבירות שהוצאו לצורך מתן השירותים, ובלבד שהוצאות אלו אושרו מראש על ידי החברה (להלן: "ההוצאות").

4.3 כל התשלומים יבוצעו בהעברה בנקאית לחשבון אשר פרטיו יימסרו על ידי מוסד הטכניון. לכל סכום יתווסף מס ערך מוסף כדין, ככל שחל.

4.4 במקרה שהחברה לא תשלם סכום כלשהו במועד, מוסד הטכניון יהיה זכאי (א) להוסיף לסכום שלא שולם ריבית שנתית בשיעור ריבית הפריים (כפי שנקבעת על ידי בנק ישראל) בתוספת חמישה אחוזים (5%), בצירוף הפרשי שער, ככל שיחולו; וכן (ב) מבלי לגרוע מכל סעד ו/או זכות אחרים העומדים לו על פי דין או על פי הסכם זה, להשעות את ביצוע השירותים ואת מסירת התוצרים עד להסדרת מלוא התשלום.

4.5 אם במהלך ביצוע השירותים, יזהה החוקר מטעם הטכניון, כי קיים צורך מיידי בביצוע שירותים נוספים, לרבות שירותים הנובעים ממאפייני חומרי הבדיקה ו/או שירותים החורגים מהיקף העבודה המתואר בנספח העבודה הנדרשים לצורך מילוי התחייבויות מוסד הטכניון לפי נספח העבודה (להלן: "שירותים נוספים"), מוסד הטכניון יודיע על כך לחברה. אם החברה תאשר את ביצוע השירותים הנוספים כאמור, יתוקן נספח העבודה בהתאם ויעודכן סכום התמורה. במידה והחברה לא תאשר את ביצוע השירותים הנוספים, מוסד הטכניון רשאי להפסיק את ההסכם או להמשיך בביצוע השירותים, ובמקרה זה תישא החברה בסיכון המוגבר לפיו התוצרים לא יסופקו.

5. קניין רוחני
1. 
2. 
3. 
4. 
5. 
5.1. הגדרות:
5.1.1. "קניין רוחני"- כל הזכויות, בכל מקום בעולם, הנוגעות או הנובעות מהמצאות (בין אם הן כשירות לרישום פטנט ובין אם לאו), שיפורים, סודות מסחריים, ידע (know how) שיטות, תהליכים, פתרונות, זכויות יוצרים, מדגמים, זכויות מוסריות וכל זכות דומה אחרת, לרבות כל רישום או בקשה לרישום בקשר לאמור לעיל, וכן כל חומר, בצורה קריאה לאדם או למכונה, המגלם או מתאר את האמור לעיל.
5.1.2. "טכנולוגיה רקע"- בנוגע למי מהצדדים, כל קניין רוחני שבבעלות ו/או ברישיון של אותו צד, קודם לתחילת ההסכם או מחוץ להיקף התקשרות זו.
5.2. כל צד ישמור על הבעלות בטכנולוגיית הרקע שלו ובמידע הסודי שלו (כהגדרתו להלן), וכן על כל שיפור או שינוי שלהם, ובכל זכויות הקניין הרוחני הקשורות אליהם.

5.3. ככל שנדרש לצורך ביצוע השירותים ובהתאם לנספח העבודה, תעמיד החברה לרשות מוסד הטכניון את טכנולוגיית הרקע שלה, ולמוסד הטכניון, לחוקר ולחברי המעבדה תוענק זכות שימוש לא בלעדית בטכנולוגית הרקע של החברה, לצורך ביצוע השירותים. החברה מצהירה כי רישיון כאמור וניצולו אינם מפרים, פוגעים או סותרים זכויות של כל צד שלישי שהוא.

5.4. תוצאות השירותים, לרבות כל התוצרים שיסופקו במסגרת השירותים וכל זכויות הקניין הרוחני בהם, יהיו רכוש החברה (להלן: "הקניין הרוחני של החברה") לאחר תשלום מלוא התמורה.

5.5. מבלי לגרוע מכלליות האמור לעיל, כל המצאה או גילוי שיפותחו על ידי מוסד הטכניון, החוקר ו/או חברי המעבדה במהלך ביצוע השירותים ואינם מהווים תוצר כהגדרתו בנספח העבודה, יהיו בבעלות מוסד הטכניון (להלן: "המצאות מוסד הטכניון"). המצאות מוסד הטכניון כוללות בין היתר את הבאים: (i) המצאה שאינה נדרשת או נכללת במפורש בנספח העבודה, לרבות ידע ((know-how, מתודולוגיות, פרוטוקולים, תהליכים שנעשו בהם שימוש, שימושים חדשים, תרכובות, מערכות ושיטות לביצוע שירותים דומים (בהתחשב בכך שלחוקר ניסיון רב במתן שירותים הדומים לשירותים); ו/או (ii) יכולות כלליות, ניסיון וכישורים שנרכשו על ידי החוקר וצוות המעבדה.

6. סודיות
6. 
6.1. לצרכי הסכם זה "מידע סודי" משמעו כל מידע (וביחס למידע הנמסר על ידי החברה- רק מידע הנדרש לצורך ביצוע השירותים), אשר סומן כסודי או אשר בנסיבות העניין ניתן באופן סביר לראות בו כסודי, ואשר נמסר על ידי אחד הצדדים (להלן: "הצד המוסר") או מי מטעמו, לצד האחר (להלן: "הצד המקבל") או מי מטעמו במסגרת הסכם זה; זאת למעט מידע אשר הצד המקבל יוכיח, באמצעות ראיות בכתב, כי: (א) היה ידוע לצד המקבל או למי מטעמו במועד גילויו, שלא כתוצאה מגילוי קודם וסודי שנמסר לו או למי מטעמו על ידי הצד המוסר או מי מטעמו; (ב) במועד גילויו היה או הינו, או לאחר מכן הפך או הופך, לנחלת הכלל, שלא עקב מעשה או מחדל של הצד המקבל או מי מטעמו; (ג) במועד גילויו או לאחר מכן התקבל או מתקבל מצד שלישי, ללא חובת סודיות כלפי הצד המוסר או מי מטעמו; או (ד) במועד גילויו או לאחר מכן פותח או מפותח באופן עצמאי על ידי הצד המקבל, ללא שימוש או הסתמכות על המידע הסודי של הצד המוסר. למען הסר ספק, מידע סודי של החברה יכלול גם את חומרי החברה ואת התוצרים.

6.2. הצד המקבל מתחייב כי במהלך תקופת הסכם זה, וכן במשך שבע (7) שנים לאחר מכן, ישמור בסוד ולא יגלה או יעשה שימוש, אלא לצורך ביצוע הסכם זה, במידע הסודי של הצד המוסר שהתקבל בהתאם להסכם זה או בקשר אליו, וזאת ללא הסכמה מראש ובכתב של הצד המוסר בכל מקרה ומקרה. הצד המקבל ינהג במידע הסודי ברמת זהירות שאינה פחותה מזו שבה הוא נוהג במידע הסודי שלו עצמו, ובכל מקרה לא פחות מרמת זהירות סבירה.
הצד המקבל יהיה רשאי לגלות את המידע הסודי של הצד המוסר רק לנציגיו ולספקי השירות שלו, אשר יש להם צורך לדעת מידע זה, ואשר כפופים להתחייבויות משפטיות לסודיות ולאי-שימוש הדומות לאלו הקבועות בהסכם זה.

6.3. ככל שהצד המקבל יידרש לגלות מידע סודי של הצד המוסר בהתאם לדין החל, כלל או תקנה, או במסגרת הליכים משפטיים, ממשלתיים או של גוף רגולטורי, ייתן הצד המקבל לצד המוסר הודעה מוקדמת על כך, כדי לאפשר לצד המוסר לפעול לקבלת צו הגנה או סעד מתאים אחר בנוגע לגילוי כאמור ו/או לוותר על עמידה בהוראות הסודיות שבהסכם זה. הצד המקבל ישתף פעולה באופן מלא עם הצד המוסר לצורך השגת צו כאמור או כל סעד אחר.

6.4. בסיום ההסכם או עם פקיעתו, ישמיד הצד המקבל את המידע הסודי שבידיו, למעט מידע הדרוש לצורכי ארכיון, עמידה בדרישות דין או ניהול הליכים משפטיים. לבקשת הצד המוסר, ימסור הצד המקבל אישור בכתב בדבר ההשמדה.

7. פרסומים
החוקר יהיה רשאי לפרסם לכל מטרה, כל מידע הקשור לשירותים, למעט מידע המהווה קניין רוחני של החברה ו/או מידע סודי שלה, ללא כל התחייבות נוספת כלפי החברה.
8. שימוש בשם
החברה לא תעשה כל שימוש בשם ו/או בלוגו של מוסד הטכניון, הטכניון, החוקר, המעבדה או מי מחבריה, אלא אם קיבלה לכך אישור מראש ובכתב מהגורם המוסמך במוסד הטכניון.
9. יחסי הצדדים
מוסד הטכניון הינו ספק שירותים עצמאי של החברה. אין בהסכם זה כדי ליצור שותפות, מיזם משותף, יחסי עובד-מעביד, שליחות או כל מערכת יחסים דומה אחרת בין הצדדים. אף צד לא יהיה רשאי לחייב את הצד האחר או לפעול מטעמו, והצדדים לא יישאו בחובות או בהתחייבויות זה של זה. אין בהסכם זה כדי ליצור חובה כלשהי להתקשר בהסכם נוסף בעתיד.
10. הגבלת חבות, אחריות, שיפוי וביטוח

10.1. אין באמור בהסכם זה כדי להוות מצג או אחריות כלשהי מצד מוסד הטכניון,  הטכניון, החוקר או מי מטעמם לכך שתושגנה תוצאות כלשהן במסגרת השירותים או כי יימסרו תוצרים כלשהם, או כי לתוצאות השירותים, אם תהיינה, יהיה ערך מסחרי או מדעי כלשהו לחברה, או, מבלי לגרוע מהאמור בסעיף 1.2 לעיל, כי תוצאות השירותים לא יפרו זכויות של צדדים שלישיים או יתאימו למטרה מסוימת. אחריותו של מוסד הטכניון לפי הסכם זה תוגבל לסכום ששולם לו מכוח הסכם זה במהלך 12 החודשים שקדמו למועד הגשת התביעה נגדו.

10.2. מבלי לגרוע מהאמור בסעיף 1.2 לעיל, מוסד הטכניון, הטכניון וחברות קשורות, נושאי המשרה, הדירקטורים, העובדים, הסוכנים והקבלנים שלהם (להלן יחדיו: "המוטבים") לא יישאו באחריות לכל תביעה, דרישה, הפסד, נזק, עלות או הוצאה (לרבות שכר טרחת עורכי דין) הנובעים מהשירותים או משימוש או ניצול כלשהו של תוצאות השירותים, לרבות התוצרים או הנתונים. ככל שתוגש תביעה על ידי צד שלישי נגד מי מהמוטבים בקשר לשירותים או לתוצאותיהם, החברה תשפה ותפצה את המוטב הרלוונטי, ותישא במלוא הנזקים, החבויות, ההפסדים, העלויות וההוצאות (לרבות שכר טרחת עורכי דין) הנובעים מכך.

10.3.  כל צד יישא, על חשבונו הבלעדי, בעלות עריכת ביטוח באמצעות מבטחים בעלי איתנות פיננסית ומוניטין, אשר יעניק כיסוי ביטוחי בקשר עם פעילותו העסקית, בסכומי ביטוח ובסוגי כיסוי המקובלים לגבי גופים המבוטחים באופן נאות והעוסקים בפעילות דומה.

10.4.  אין בהוראות סעיף זה כדי לגרוע מהאמור בסעיף 3, לעיל, ככל שרלוונטי.

11. תקופה וסיום ההסכם
11.1 הסכם זה ייכנס לתוקפו עם חתימתו ויישאר בתוקף עד להשלמת השירותים, ובלבד שתקופת ההסכם לא תעלה על שנים-עשר (12) חודשים. הארכת תקופת ההסכם לצורך הוספת נספח עבודה נוסף ו/או השלמת השירותים תהיה טעונה אישור מפורש מראש ובכתב של מוסד הטכניון לכל תקופת הארכה.

11.2 כל צד רשאי לסיים הסכם זה, או נספח עבודה, בהודעה מוקדמת של שלושים (30) יום, מראש ובכתב.

11.3 מבלי לפגוע בזכויות מוסד הטכניון לפי סעיף 4.4 לעיל, כל אחד מהצדדים יהיה רשאי להביא את ההסכם לידי סיום במקרה של הפרה של התחייבות על ידי הצד האחר, לרבות אי-תשלום, אשר לא תוקנה בתוך שלושים (30) ימים ממועד קבלת הודעה בכתב על ההפרה. 

11.4 בסיום ההסכם מכל סיבה שהיא, תשלם החברה למוסד הטכניון את כל הסכומים המגיעים לו עד למועד הסיום, וכן כל עלות בלתי ניתנת לביטול שנגרמה בקשר עם ביצוע השירותים. כל סכום ששולם עד למועד הסיום לא יוחזר.

11.5 סעיפים ‎5 עד 13 (כולל) ימשיכו לחול גם לאחר השלמת השירותים על פי ההסכם או סיומו מכל סיבה.

12. הודעות
כל ההודעות והתקשרויות הנדרשות או המותרות להימסר או להישלח לפי הסכם זה ימסרו בכתב, וייחשבו כאילו נמסרו כדין לכל מטרה אם נשלחו בדואר רשום, נשלחו בדוא"ל בכפוף לאישור מסירה, או נמסרו ביד לכתובות המפורטות לעיל, אלא אם כן נמסרה הודעה אחרת. הודעות ייחשבו כאילו התקבלו: (א) בתוך שלושה (3) ימי עסקים מהמועד שבו הופקדו בדואר רשום; (ב) בתוך יום עסקים אחד (1) לאחר שנשלחו בדוא"ל והתקבל אישור מסירה; ו- (ג) אם נמסרו ביד - במועד קבלתן בפועל.

13. הדין החל וסמכות שיפוט
13.1 הסכם זה ונספח העבודה הרלוונטי יהיו כפופים אך ורק לחוקי מדינת ישראל ויפורשו על פיהם, ללא קשר להוראות ברירת הדין.

13.2 במקרה של מחלוקת בין הצדדים הנובעת מהסכם זה, תיפתר המחלוקת באופן בלעדי בבית המשפט המוסמך בחיפה, ישראל.

14. שונות
14.1 כוח עליון. אף אחד מהצדדים לא יהיה אחראי לכל עיכוב בביצוע או אי-ביצוע של התחייבויותיו לפי הסכם זה, ככל שעיכוב או אי-ביצוע כאמור נובעים מנסיבות שאינן בשליטתו של אותו צד, לרבות, אך לא רק, עקב כוח עליון, מגפה, פנדמיה, מלחמה, גיוס כללי למילואים, שריפה, הצפה, טרור, הפרעות עבודה ושביתות, שביתות אקדמיות או מהומות אזרחיות (להלן יחד: "כוח עליון"); ובלבד שהצד הטוען לכוח עליון ימסור הודעה בכתב לצד השני ללא דיחוי בלתי סביר לאחר התרחשות הנסיבות כאמור. הוראות סעיף 14.1 זה לא יחולו ביחס לכל התחייבות לתשלום לפי הסכם זה.

14.2 שלמות ההסכם. הוראות הסכם זה, יחד עם נספחיו ונספחי העבודה, מהווה את מלוא ההבנה בין הצדדים, וככזה גובר על כל הסכם או הבנה קודמים, בין בעל-פה ובין בכתב, שנכרתו בין מוסד הטכניון לבין החברה. במקרה של סתירה או אי-התאמה בין הוראות הסכם זה לבין הוראות נספח עבודה כלשהו, תגברנה הוראות הסכם זה.

14.3 תיקון. כל שינוי ו/או תיקון ו/או עדכון להסכם זה, או לנספחיו ונספחי העבודה, יחייב רק אם ייעשה בכתב וייחתם על ידי שני הצדדים. ויתור על קיום הוראה כלשהי מהסכם זה (בין מראש ובין בדיעבד, ובין באופן כללי או במקרה מסוים) ייעשה רק בהסכמת שני הצדדים בכתב ובהיקף שייקבע בה. אי-מימוש או עיכוב במימוש זכות כלשהי לא ייחשבו כוויתור עליה.

14.4 אם ייקבע על ידי בית משפט ו/או ערכאה מוסמכת אחרת כי הוראה מהוראות הסכם זה אינה חוקית, בטלה או בלתי ניתנת לאכיפה, תצומצם או תבוטל הוראה זו במידה המינימלית הנדרשת, כך שההסכם יוסיף לעמוד בתוקפו המלא ככל האפשר.


ולראיה באו הצדדים על החתום: 


	_________________
	
	_________________

	החברה
	
	מוסד הטכניון

	שם:
	
	שם:

	תפקיד: 
תאריך:
	
	תפקיד:
תאריך:














נספח א-1  – נספח עבודה
המועד הקובע (תאריך):
פרטי החברה: [שם], [ח.פ.], [מקום התאגדות], [כתובת]
החוקר: [שם], [פקולטה]
השירותים:
התוצרים:
התמורה- תעריף שעתי בש"ח, בתוספת מע"מ:
תיאור חומרי החברה:
טכנולוגיית רקע של החברה:



	_________________
	
	_________________

	החברה
	
	מוסד הטכניון

	שם:
תפקיד:
	
	שם:
תפקיד:

	תאריך:
	
	תאריך:



אני, החוקר כהגדרתו לעיל, מאשר ומסכים בזאת לתנאי נספח העבודה וההסכם: 
חתימה: ______________

